b"\n_START_ARTICLE_\nFrancesc Ali\xc3\xb3 i Brea\n_START_SECTION_\nFormaci\xc3\xb3 i traject\xc3\xb2ria\n_START_PARAGRAPH_\nFou fill de Melcior Ali\xc3\xb3 i Lluy i de Matilde Brea i Saburit. Va estudiar composici\xc3\xb3 amb Antoni Nicolau, Felip Pedrell i Anselm Barba, i piano amb Vidiella. Va destacar com a compositor de lieder dins del grup dels joves modernistes que es van agrupar a l'entorn de l'Orfe\xc3\xb3 Catal\xc3\xa0. Tamb\xc3\xa9 fou un dels fundadors de la Societat Catalana de Concerts, que va ser una de les institucions que van sorgir amb la intenci\xc3\xb3 de promoure la creaci\xc3\xb3 d'un estil catal\xc3\xa0, la llavor del qual fos la can\xc3\xa7\xc3\xb3 popular, i tamb\xc3\xa9 amb la finalitat d'organitzar concerts no nom\xc3\xa9s d'obres catalanes sin\xc3\xb3 tamb\xc3\xa9 de les millors obres d'art. Va col\xc2\xb7laborar com a cr\xc3\xadtic en diverses publicacions musicals, com La Renaixen\xc3\xa7a, L'Aven\xc3\xa7 i El Poble Catal\xc3\xa0 durant el per\xc3\xadode entre 1905-1906, publicacions en les quals defensava les noves propostes musicals modernes._NEWLINE_La seva participaci\xc3\xb3 i col\xc2\xb7laboraci\xc3\xb3 amb l'Orfe\xc3\xb3 Catal\xc3\xa0 va ser molt activa i es va traduir de diverses maneres, entre elles fou membre del jurat qualificador de la segona festa de la M\xc3\xbasica Catalana de 1905, una de les festes que aquesta entitat organitzava amb la intenci\xc3\xb3 de promoure la m\xc3\xbasica coral de tem\xc3\xa0tica popular i religiosa, esdeveniment que en posteriors edicions incorpor\xc3\xa0 un premi per a una composici\xc3\xb3 d'orquestra de corda, ampliant aix\xc3\xad les tipologies musicals difoses per aquesta entitat seguint els ideals del grup de m\xc3\xbasics modernistes._NEWLINE_Va ser folklorista i \xc3\xa9s considerat com un dels primers impulsors del renaixement musical catal\xc3\xa0.\n_START_SECTION_\nFrancesc Ali\xc3\xb3 i el sorgiment de la can\xc3\xa7\xc3\xb3 popular\n_START_PARAGRAPH_\nLa darrera d\xc3\xa8cada del segle XIX i les dues primeres del segle XX van ser un per\xc3\xadode en qu\xc3\xa8 es produeixen diverses iniciatives de divulgaci\xc3\xb3 de can\xc3\xa7ons populars mitjan\xc3\xa7ant edicions destinades al gran p\xc3\xbablic. Aquestes iniciatives volien contribuir al catalanisme regionalista, cat\xc3\xb2lic i tradicionalista. Les publicacions anaven juntes amb la difusi\xc3\xb3 de can\xc3\xa7ons populars en forma de composicions i d'interpretacions musicals. El principal objectiu que  proposaven les campanyes divulgadores era tornar a fer conegudes per a sectors amplis de la poblaci\xc3\xb3 les anomenades can\xc3\xa7ons populars, \xc3\xa9s a dir, les can\xc3\xa7ons que es consideraven pr\xc3\xb2pies i antigues, i que haurien anant oblidant-se per l'efecte i influ\xc3\xa8ncia de les melodies de moda i forasteres._NEWLINE_Com s'ha mencionat abans, Francesc Ali\xc3\xb3 es va destacar des de molt jove com a compositor de lieder, i com a fruit d'aquesta tasca creativa i recopilat\xc3\xb2ria, destaca dins de la seva obra Sis melodies per a cant i piano(1887), amb  pr\xc3\xb2leg fet per Felip Pedrell, obra que es troba entre els primers quaderns de lieder en catal\xc3\xa0, compostos sobre poemes d'\xc3\x80ngel Guimer\xc3\xa0, Francesc Matheu, Apel\xc2\xb7les Mestres i Jacint Verdaguer. Poc temps despr\xc3\xa9s, el 1891, publicar\xc3\xa0 una altra de les seves obres m\xc3\xa9s importants: Can\xc3\xa7ons populars catalanes prologat tamb\xc3\xa9 pel seu mestre, Felip Pedrell. Aquesta obra va recollir vint-i-tres can\xc3\xa7ons i dos balls presentats a la manera de lieder amb acompanyament de piano. Va escollir diverses melodies i textos entre els reculls anteriors, mentre que altres melodies les va aconseguir entre persones del seu entorn. L'objectiu del recull era poder interpretar les can\xc3\xa7ons als salons de la burgesia. Entre les adaptacions, que s\xc3\xb3n majorit\xc3\xa0riament balades, hi figura Els Segadors, a partir del text de Manuel Mil\xc3\xa0 i Fontanals i d'una melodia cantada per Jaume Collell una de les can\xc3\xa7ons m\xc3\xa9s difoses per les corals d'aquella \xc3\xa8poca que arribar\xc3\xa0 a posicionar-se com l'himne nacional de Catalunya._NEWLINE_Per a molts cercles musicals benestants, els lieder d'Ali\xc3\xb3 representen l'arribada de les can\xc3\xa7ons populars, i moltes de les can\xc3\xa7ons d'aquest volum es convertiran durant tot el segle XX en les melodies populars m\xc3\xa9s conegudes, m\xc3\xa9s cantades i m\xc3\xa9s reimpreses en diversos llocs. En aquesta obra dedicada a la m\xc3\xbasica popular s'apleguen moltes de les can\xc3\xa7ons que seran enormement divulgades pel m\xc3\xb3n coral durant les primeres d\xc3\xa8cades del segle XX._NEWLINE_La tasca d'Ali\xc3\xb3 seria seguida per molts altres compositors, com per exemple Vicen\xc3\xa7 Maria de Gibert, amb les Can\xc3\xa7ons populars catalanes, o per Enric Morera i Viura, amb les Can\xc3\xa7ons populars catalanes harmonitzades."